**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 18.05.2017

**Správa o výsledku kontroly hospodárenia v rozpočtovej organizácii mesta Stupava – MŠ Hviezdoslavova za rok 2015**

**Predkladateľ**: **Materiál obsahuje**: 1. návrh uznesenia

Mgr. Margita Hricová 2. dôvodová správa

hlavná kontrolórka 3. správa o výsledku kontroly

**Zodpovedná:**

Mgr. Margita Hricová

hlavná kontrolórka

**Spracovateľka:**

Mgr. Margita Hricová

hlavná kontrolórka

**Návrh uznesenia**

Mestské zastupiteľstvo v Stupave po prerokovaní materiálu

**berie na vedomie**

Správu o výsledku kontroly hospodárenia v rozpočtovej organizácii mesta Stupava – MŠ Hviezdoslavova za rok 2015.

**Dôvodová správa**

 V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v znení neskorších predpisov je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí. V zmysle Pravidiel kontrolnej činnosti hlavného kontrolóra mesta Stupava je správa o výsledkoch kontroly predkladaná MsZ vyhotovená ako verejný informatívny materiál so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo, daňové tajomstvo a pod. v súlade s princípom dodržiavania práva na informácie a verejnú kontrolu.

Oprávnenie ku kontrole hospodárenia v rozpočtovej organizácii mesta Stupava – MŠ Hviezdoslavova za rok 2015 vyplýva hlavnej kontrolórke z ustanovenia § 18d ods.2 písm. b) zákona o obecnom zriadení, podľa ktorého kontrolnej činnosti podliehajú rozpočtové a príspevkové organizácie zriadené mestom.

 Kontrola hospodárenia v rozpočtovej organizácii mesta Stupava – MŠ Hviezdoslavova za rok 2015 podľa zákona č. 523/2004 Z. z. o rozpočtových pravidlách verejnej správy v z. n. p. bola vykonaná v súlade s plánom kontrolnej činnosti hlavnej kontrolórky mesta Stupava na I. polrok 2017, konkrétne so 4. bodom, v súlade s § 18d ods. 1 zákona č. 369/1990 Zb. o obecnom zriadení v z. n. p., v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov a tiež podľa Pravidiel kontrolnej činnosti hlavného kontrolóra mesta Stupava.

**Správa o výsledku kontroly hospodárenia v rozpočtovej organizácii mesta Stupava – MŠ Hviezdoslavova za rok 2015**

 V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z. n. p. je na najbližšie zasadnutie MsZ v Stupave predložená správa o výsledku kontroly hospodárenia v rozpočtovej organizácii mesta Stupava – MŠ Hviezdoslavova za rok 2015.

|  |  |
| --- | --- |
| **Oprávnená osoba:** | hlavná kontrolórka mesta Stupava Mgr. Margita Hricová, |
| **Povinná osoba:** | Materská škola Hviezdoslavova 674, 900 31 Stupava, IČO: 31813020, DIČ: 2021704872 (ďalej len „MŠ Hviezdoslavova“),  |
| **Predmet kontroly:** | kontrola hospodárenia v rozpočtovej organizácii mesta Stupava – MŠ Hviezdoslavova za rok 2015 podľa zákona č. 523/2004 Z. z. o rozpočtových pravidlách verejnej správy v z. n. p., |
| **Cieľ kontroly:** | zistiť, či povinná osoba postupuje pri hospodárení s poskytnutými finančnými prostriedkami v súlade s platnými právnymi predpismi a internými predpismi, |
| **Kontrolované obdobie:** | rok 2015, |
| **Miesto a čas vykonania kontroly:** | budova materskej školy na ul. Hviezdoslavova č. 674 v Stupave, kancelária ekonómky a mzdovej účtovníčky v budove ZŠ kpt. J. Nálepku na ul. Školská č. 2 v Stupave, kancelária oprávnenej osoby v budove kultúrneho domu na ul. Agátová č. 16 v Stupave, od 01.03.2017 do 31.03.2017, |
| **Dátum zaslania správy:** | 31.03.2017. |

**Použitá legislatíva ku kontrole:**

1. zákon č. 369/1990 Zb. o obecnom zriadení v znení neskorších predpisov,
2. zákon č. 502/2001 Z. z o finančnej kontrole a vnútornom audite a o zmene a doplnení niektorých zákonov (v znení platnom počas kontrolovaného obdobia),
3. zákon č. 431/2002 Z. z. o účtovníctve v z. n. p.,
4. zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v z. n. p.,
5. zákon č. 597/2003 Z. z. o financovaní základných škôl, stredných škôl a školských zariadení v z. n. p.,
6. zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov,
7. všeobecne záväzné nariadenie Mesta Stupava č. 4/2008 „Rozpočtové pravidlá mesta Stupava“,
8. zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov,
9. zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov,
10. VZN č. 11/2011, ktorým sa určuje výška príspevku na čiastočnú úhradu nákladov v školách a školských zariadeniach v zriaďovateľskej pôsobnosti mesta Stupava, (tohto času je v platnosti VZN č. 6/2016),
11. VZN č. 1/2013 o určení podrobností financovania a výšky dotácie na prevádzku a mzdy na žiaka základnej umeleckej školy, dieťa materskej školy a dieťa školských zariadení v zriaďovateľskej pôsobnosti mesta Stupava, (tohto času je v platnosti VZN č. 5/2016).

**Predmet kontroly bol rozdelený na viacero častí:**

1. Pôsobnosť povinnej osoby - zriaďovacia listina MŠ,
2. Kontrola interných predpisov - Školský poriadok, Prevádzkový poriadok, Registratúrny poriadok, Pracovný poriadok, vybrané smernice MŠ Hviezdoslavova,
3. Kontrola plnenia príjmov a čerpania výdavkov rozpočtu MŠ - plnenie príjmového a výdavkového rozpočtu za rok 2015,
4. Kontrola hospodárenia s finančnými prostriedkami vzhľadom na zákonnosť, hospodárnosť, efektívnosť, účinnosť a účelnosť - vykonávanie predbežnej finančnej kontroly, dodržiavanie zákona o účtovníctve, uplatňovanie zákona o slobodnom prístupe k informáciám, počet zamestnancov v porovnaní s ostatnými materskými školami v zriaďovateľskej pôsobnosti mesta Stupava.
5. **Pôsobnosť povinnej osoby**

Predmetom kontroly bola zriaďovacia listina Materskej školy, so sídlom na ulici Hviezdoslavova 674, 900 31 Stupava. Ide o rozpočtovú organizáciu mesta, ktorá v právnych vzťahoch vystupuje vo svojom mene a má zodpovednosť vyplývajúcu z týchto vzťahov. MŠ s právnou subjektivitou je zriadená na neurčitý čas. Vyučovací jazyk: slovenský. Zriaďovacia listina obsahuje všetky zákonné náležitosti podľa § 22 zákona č. 596/2003 Z. z. o štátnej správe v školstve a školskej samospráve a podľa § 21 ods. 9 zákona č. 523/2004 Z. z. o rozpočtových pravidlách verejnej správy. V zriaďovacej listine je chybne napísané číslo zákona, podľa ktorého je určená pôsobnosť MŠ. Namiesto zákona č. 523/2004 je uvedený zákon č. 524/2004. Ide o zrejmú chybu v písaní. Odporúčam vykonať opravu.

Prílohou k zriaďovacej listine je delimitačný protokol, v ktorom je vyčíslený majetok MŠ, s ktorým má organizácia právo hospodáriť. Ide o dlhodobý hmotný majetok (budova MŠ - 280 m2) v celkovej hodnote 9.608,31 €, ktorý MŠ vykazuje v účtovníctve k 31.12.2015 po korekciách v sume: 5.799,24 €. Budova je zapísaná na LV č. 4529, vlastníkom je mesto Stupava, správcom MŠ. Súpisné číslo 762 uvedené na výpise z LV č. 4529 nie je totožné so súpisným číslom uvedeným v zriaďovacej listine a v delimitačnom protokole MŠ Hviezdoslavova 674. Odporúčam uviesť do súladu s katastrom nehnuteľností.

MŠ Hviezdoslavova má vedľa budovy pristavenú a zariadenú vlastnú kotolňu a sklad. K vybaveniu MŠ patrí rozsiahly oplotený areál určený na pobyt vonku. Vonkajšie plochy zaberajú 719 m2. Pozemok s parc. č. 19/1 je zapísaný na LV č. 2783, kde vlastníkom je mesto Stupava. Odporúčam uzatvoriť zmluvu o zverení majetku (pozemku) do správy materskej školy Hviezdoslavova, nakoľko sa táto mestská organizácia reálne stará o predmetný pozemok.

1. **Kontrola interných predpisov**

Z hľadiska zákonnosti bola skontrolovaná existencia a obsah vybraných základných predpisov MŠ:

* ***Školský poriadok*** – vydaný v zmysle § 153 školského zákona.
* ***Prevádzkový poriadok*** bol schválený Regionálnym úradom verejného zdravotníctva Bratislava s max. počtom 42 detí (z toho 5 detí na poldenný pobyt). Riaditeľka MŠ môže rozhodnúť o vyššom počte detí, ale len o tri deti v súlade s § 28 školského zákona.
* ***Registratúrny poriadok*** – záznamy sú evidované riaditeľkou priamo do registratúrnej knihy.
* ***Pracovný poriadok pre pedagogických zamestnancov, odborných zamestnancov a nepedagogických zamestnancov*** – vydaný v zmysle § 84 Zákonníka práce.
* ***Smernica o prijímaní, evidovaní, prešetrovaní a oznámení výsledku prešetrenia sťažností fyzických a právnických osôb v MŠ*** – vydaná v zmysle § 26 zákona č. 9/2010 Z. z. o sťažnostiach.
* ***Smernica č. 1/2014 o výške mesačného príspevku na čiastočnú úhradu nákladov spojených s hmotným zabezpečením v MŠ*** bola vydaná v zmysle VZN č. 11/2011 a jeho Dodatku č. 3. Nakoľko bolo predmetné VZN zrušené a nahradené novým VZN č. 6/2016, riaditeľka MŠ aktualizovala novú smernicu v súlade s novým VZN. Výška príspevku určená zriaďovateľom 25 € sa nemenila. V roku 2015 bola predmetná smernica v súlade s platným a účinným VZN č. 11/2011.
* ***Vnútroorganizačná smernica č. 1/2014 na vykonávanie vnútornej kontroly jednotlivých účtovných dokladov*** bola v súlade so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov. Nakoľko bol predmetný zákon zrušený a nahradený novým zákonom č. 357/2015 Z. z. o finančnej kontrole a audite a o zmene a doplnení niektorých zákonov, riaditeľka MŠ bola upozornená na neaktuálnosť smernice, na duplicitu v označovaní smerníc a odporúčaním je vydať novú smernicu v súlade s novým zákonom.
1. **Kontrola plnenia príjmov a čerpania výdavkov rozpočtu MŠ**

MsZ v Stupave uznesením č. 27/2015 schválilo rozpočet mesta na rok 2015, kde súčasťou rozpočtu bol aj rozpočet rozpočtovej organizácie MŠ Hviezdoslavova. Mesto Stupava v súlade s § 12 ods. 1 zákona č. 583/2004 Z. z. vykonalo rozpis na rozpočtové organizácie a príspevkové organizácie vo svojej zriaďovateľskej pôsobnosti vrátane rozpisu výdavkov na programy. V programovom rozpočte mesta Stupava sa nachádza kontrolovaná MŠ v programe 8: Vzdelávanie, podprogram 8.1: Predškolská výchova, prvok 8.1.7.

Podľa § 22 ods. 1 zákona č. 523/2004 Z. z. rozpočtová organizácia hospodári s rozpočtovými prostriedkami a  s prostriedkami prijatými od iných subjektov. Povinnej osobe bola v rozpočte na rok 2015 určená dotácia na prevádzku a mzdy na dieťa materskej školy v sume: 80.582 € podľa počtu detí materskej školy (43 detí – viď tabuľka č.1) podľa stavu k 15.septembru začínajúceho školského roka (2014/2015) v zmysle § 7a ods. 1 písm. b) zákona č. 597/2003 Z. z. o financovaní základných škôl, stredných škôl a školských zariadení a v súlade s Dodatkom č. 2 k VZN č. 1/2013 (1.874 €).

Tabuľka č.1: **Údaje potrebné na rozdeľovanie a poukazovanie výnosu dane z príjmov obciam na nasledujúci kalendárny rok**

|  |  |  |
| --- | --- | --- |
|  počet detíškolský rok | počet zapísaných detí do MŠ | počet detí, kt. majú 1 rok pred plnením povinnej školskej dochádzky |
| 2014/2015 | 43 | 12 |
| 2015/2016 | 44 | 15 |
| 2016/2017 | 43 | 18 |

MŠ Hviezdoslavova prijala príspevok na čiastočnú úhradu nákladov v súlade s Dodatkom č. 3 k VZN mesta Stupava č. 11/2011 (25 € mesačne na jedno dieťa). V rámci plnenia rozpočtových príjmov MŠ získala finančné prostriedky vo výške 7.320 € podľa § 23 ods. 1 zákona č. 523/2004 Z. z., o ktoré bola oprávnená prekročiť rozpočtový limit výdavkov. Pri kontrole bankových výpisov za rok 2015 bolo zistené, že niektorí rodičia neuhrádzajú načas príspevok podľa smernice č. 1/2014 o výške mesačného príspevku na čiastočnú úhradu nákladov spojených s hmotným zabezpečením v MŠ, t.j. na dva mesiace dopredu (50 €) do 15.dňa v prvom mesiaci.

**Zdroje financovania MŠ Hviezdoslavova v roku 2015:**

- finančné prostriedky zo štátneho rozpočtu 2.116,39 €

- dotácie z rozpočtu mesta v zmysle VZN č. 1/2013 80.582,00 €

- príspevky od rodičov v zmysle VZN č. 11/2011 7.320,63 €

 90.019,02 €

**Čerpanie z prostriedkov zo štátneho rozpočtu v roku 2015:**

- mzdy (odmeny) 1.300 €

- poistné do Soc. poisťovne (starobné) 458 €

- materiál na výchovno-vzdelávací proces (knihy) 358,39 €

SPOLU (overené v hlavnej knihe na účte 693) 2.116,39 €

**Čerpanie bežných výdavkov rozpočtu MŠ v roku 2015:**

- mzdy (EK RK 610) 55.469 €

- odvody (EK RK 620) 19.507 €

- cestovné náhrady (EK RK 631) 5 €

- energie, voda, komunikácie (EK RK 632) 4.864 €

- materiál (EK RK 633) 1.345 €

- rutinná a štandardná údržba (EK RK 635) 245 €

- nájomné za prenájom pošt. priečinka (EK RK 636) 41 €

- služby (EK RK 637) 6.210 €

- nemocenské dávky (EK RK 642) 161 €

SPOLU (overené v hlavnej knihe na účte 691) 87.844,89 €

V roku 2015 nemala MŠ Hviezdoslavova rozpočtované žiadne kapitálové príjmy ani kapitálové výdavky (viď tabuľka č.2).

Celkové výdavky MŠ v roku 2015 v sume 89.961,28 € sú v porovnaní s napočítanou sumou príjmov 90.019,02 € nižšie o 57,74 €. Kontrolou účtovných dokladov bolo zistené, že zúčtovanie odvodov príjmov rozpočtovej organizácie do rozpočtu mesta bolo vykonané v sume 16 € a zúčtovanie transferov rozpočtu mesta bolo vykonané v sume 41,74 €.

Tabuľka č.2: **Rozpočet MŠ Hviezdoslavova** (údaje v €)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Zdroj** | **B e ž n é****p r í j m y** | **Skutočnosť****2012** | **Skutočnosť****2013** | **Skutočnosť****2014** | **Schválený rozpočet** | **Skutočnosť****2015** | **Schválený rozpočet 2016** | **Schválený rozpočet 2017** |
| **2015** |
| 41 | 223002 | Príjmy od rodičov  |  3 915  |  4 779  | 6 677 | 6 500  | 7 321 |  6 700  |  6 900  |
|  |
| **Zdroj** | **B e ž n é****v ý d a v k y** | **Skutočnosť****2012** | **Skutočnosť****2013** | **Skutočnosť****2014** | **Schválený rozpočet** | **Skutočnosť 2015** | **Schválený rozpočet 2016** | **Schválený rozpočet 2017** |
| **2015** |
| 09.1.1.1. | **MŠ Hviezdoslavova** |  **82 364**  |  **82 249**  |  **85 276**  | **87 082**  | **89 961** |  **89 156**  |  **95 541**  |
|  41  |  **610**  | **mzdy**  |  **42 592**  |  **47 049**  |  **51 248**  | **54 986**  | **55 469** |  **57 500**  |  **59 768**  |
|  41  |  620  | odvody  |  14 629  |  16 184  |  18 530  | 19 356  | 19 507 | 13 540 |  21 040  |
|  41  |  630  | tovary a služby  |  25 143  |  18 912  |  15 143  | 6 070  | 14 824  |  11 061  |  14 483  |
|  41  |  **630**  | tovary a služby VZ  |  |  |  | 6 500  |  |  6 700  |   |
|  41  |  640  | transfery  |  -  |  104  |  355  | 170  | 161 |  355  |  250  |

1. **Kontrola hospodárenia s finančnými prostriedkami vzhľadom na zákonnosť, hospodárnosť, efektívnosť, účinnosť a účelnosť**

Podľa § 19 ods. 6 zákona o rozpočtových pravidlách verejnej správy subjekt verejnej správy je povinný pri používaní verejných prostriedkov zachovávať hospodárnosť, efektívnosť a účinnosť ich použitia. Najväčšia časť finančných prostriedkov je využívaná na financovanie výdavkov na mzdy (rozpočtová položka bežných výdavkov 610) a odvody do poisťovní (rozpočtová položka bežných výdavkov 620), a to v kumulatívnej výške 74.976 €. Plynulá prevádzka MŠ je financovaná zo zvyšnej časti rozpočtových prostriedkov na úhradu výdavkov za energie, materiál a služby (školenia, technik BOZP, práce technika PO, odborná prehliadka elektroinštalácie, deratizácia, odmeny pracovníkov mimopracovného pomeru, stravovanie). Na rutinnú a štandardnú údržbu budovy a jej priestorov neboli v roku 2015 vynaložené žiadne rozpočtové prostriedky, hoci je víziou „v ozdravovaní“ MŠ a zároveň nutnosťou odvedenie vlhkosti stien. Ostatné opatrenia týkajúce sa materiálno-technického zabezpečenia uviedla riaditeľka v  Správach o výsledkoch a podmienkach výchovno-vzdelávacej činnosti MŠ Hviezdoslavova 674 za školský rok 2014/2015 a 2015/2016.

Počet zamestnancov v kontrolovanom období bol 9, z toho 4 pedagogickí (riaditeľka + učiteľky) a 5 nepedagogickí (školníčka, upratovačka, kuchárka a 2 ekonomické zamestnankyne – mzdová účtovníčka a ekonómka). V kontrolovanom subjekte pracujú ešte 3 zamestnanci na dohodu (sezónny kurič, pomocná účtovníčka a zamestnankyňa na pranie a žehlenie bielizne).

Pedagogické zamestnankyne pracujú denne a striedajú sa počas párnych a nepárnych týždňov v doobedňajších a poobedňajších hodinách. Časová organizácia práce je nastavená efektívne.

Nepedagogické zamestnankyne pracujú denne, nestriedajú sa. Dve z piatich nepedagog. zamestnankýň pracujú v budove ZŠ kpt. J. Nálepku v Stupave a vykonávajú ekonomické a personálne účtovníctvo aj pre ostatné rozpočtové organizácie mesta Stupava. V originály správy predloženej povinnej osobe je detailne rozpísaný pracovný čas zamestnankýň. V školskom roku 2014/2015 tak ako v predchádzajúcich aj v nasledujúcich školských rokoch sa strava dováža z najbližšej materskej školy ul. Ružová č. 7 poverenou zamestnankyňou, čo možno vyhodnotiť ako hospodárne vynaloženie verejných financií, nakoľko budova MŠ neumožňuje mať vlastnú školskú jedáleň, ktorá by zabezpečovala výrobu hlavných jedál. MŠ má len výdajňu stravy, kde jedlá musí vydávať iba odborne spôsobilá osoba – kuchárka. Na začiatku školského roka 2014/2015 bola kuchárka zamestnankyňou MŠ Ružová, a od januára 2015 sa stala zamestnankyňou MŠ Hviezdoslavova.

Pre porovnanie s ostatnými materskými školami zriadenými mestom Stupava je zostavená tabuľka č. 3 podľa štvrťročného výkazu o práci v školstve P 1-04 za posledný štvrťrok 2015. Počet nepedagogických zamestnancov je v MŠ Hviezdoslavova vyšší o jedného zamestnanca v porovnaní s MŠ Marcheggská vzhľadom na to, že zamestnanci školských jedálni sa vykazujú osobitne. V MŠ Hviezdoslavova je však kuchárka pripočítaná k nepedagogickým zamestnancom, preto počet týchto zamestnancov je primeraný.

Tabuľka č.3: **Porovnanie počtu zamestnancov a tzv. dohodárov s počtom detí**

|  |  |  |  |  |
| --- | --- | --- | --- | --- |
| počet FONázovmaterskej školy  | počet pedagogických zamestnancov | počet nepedagog. zamestnancov | dohody o prácach mimo pracovného pomeru | počet detí v školskom roku 2015/2016 |
| MŠ Hviezdoslavova | 4 | 5 | 3 | 44 |
| MŠ Marcheggská | 8 | 4 | 5 | 96 |
| MŠ Ružová | 10 | 7 | 3 | 114 |
| MŠ J. Kráľa | 12 | 6 | 2 | 140 |

MŠ Hviezdoslavova dodržiavala v kontrolovanom období zákon č. 502/2001 Z. z. o finančnej kontrole a vnútornom audite. Predbežná finančná kontrola bola vykonávaná v súlade s § 9 predmetného zákona.

Účtovná závierka MŠ Hviezdoslavova obsahuje všetky všeobecné náležitosti v súlade s § 17 ods. 2 zákona č. 431/2002 Z. z. o účtovníctve. Okrem všeobecných náležitostí obsahuje súčasti: súvahu, výkaz ziskov a strát a poznámky v súlade s § 17 ods. 4 zákona č. 431/2002 Z. z. o účtovníctve. MŠ Hviezdoslavova zostavila individuálnu účtovnú závierku dňa 18.04.2016 v súlade s § 17 ods. 5 predmetného zákona. Konsolidovaná účtovná závierka mesta Stupava bola zostavená dňa 15.06.2016 za jej zriadené rozpočtové organizácie, príspevkové organizácie a obchodné spoločnosti na základe ich individuálnych účtovných závierok. Následne bola overená audítorom.

MŠ Hviezdoslavova má zriadenú webovú stránku: <http://www.mshviezdoslavova.sk> a zverejňovanie prebieha aj na: <http://stupavamshviezdoslavova.samospravaonline.sk>

**Záver:** Povinná osoba postupuje pri hospodárení s poskytnutými finančnými prostriedkami v súlade s platnými právnymi predpismi a internými predpismi.

V Stupave, dňa 11.05.2017